Diari Oficial de la Generalitat Valenciana


Sumari del DOGV 4965, del 14-03-2005 (2005/2611)

RESOLUCIÓ de 26 de gener de 2005, del rector de la Universitat de València, en execució de l'Acord del ple del Consell Social de 28 de desembre de 2004, pel qual es deleguen competències en les comissions del Consell Social i en altres òrgans de la Universitat de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4965

Data del DOGV
:   14-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/2611


Data del document
:   26-01-2005

Organisme emissor
:   Universitat de València

Tipus de document
:   Resolució

Descriptors 

:   * universitat
    * competència administrativa
    * organització administrativa
    * delegació de poders

RESOLUCIÓ de 26 de gener de 2005, del rector de la Universitat de València, en execució de l'Acord del ple del Consell Social de 28 de desembre de 2004, pel qual es deleguen competències en les comissions del Consell Social i en altres òrgans de la Universitat de València. [2005/X2611]
  
Vist:
  
1. L'acord 2/2004, de 27 de gener, del Consell Social de la Universitat de València, pel qual es van delegar competències en les seues comissions i en altres òrgans de la Universitat de València.
  
2. L'experiència pràctica demostrada a l'exercici 2004, durant el qual s'han fet efectives per les Comissions del Consell Social i altres òrgans de la Universitat de València les competències delegades pel Ple conforme l'acord 2/2004 esmentat, recomana ?amb la finalitat d'aconseguir la major eficàcia del Consell Social en l'exercici ordinari de les competències que l atribueix la Llei 2/2003, de 28 de gener, de Consells Socials de les Universitats Públiques Valencianes- reordenar el repartiment d'atribucions conferit en el seu dia a la Comissió d'Assumptes Econòmics i a la Comissió d'Assumptes Acadèmics.
  
3. Raons d'operativitat i claredat aconsellen que, encara que la modificació del repartiment de competències afecta únicament les dues comissions anteriorment esmentades, es dicte un nou acord que reculla totes les atribucions que ha delegat el Ple del Consell Social de la Universitat de València i que substituïsca l'Acord 2/2004, de 27 de gener.
  
4. Els articles 13 de la Llei 2/2003, de 28 de gener, de Consells Socials de les Universitats Públiques Valencianes, i 13 i concordants de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
El ple del Consell Social de la Universitat de València, acorda, per unanimitat:
  
1. Delegar en les diverses comissions del Consell Social l'exercici de les competències que s'indiquen a continuació:
  
Comissió d'Assumptes Econòmics
  
- Conèixer, amb anterioritat a la seua aprovació pel Consell de Govern, els criteris bàsics previstos per a l'elaboració del pressupost de la Universitat de València, i formular propostes sobre això (article 3.a de la Llei 2/2003, de 28 de gener, de consells socials de les universitats públiques valencianes).
  
- Aprovar les modificacions del Pressupost de la Universitat de València, amb excepció de les assenyalades en les lletres q i r de l'article 3 de la Llei 2/2003, i sense perjudici del que indiquen els punts 2 i 3 d'aquest acord (article 3.b de la Llei 2/2003).
  
- Ser informat periòdicament de l'estat d'execució del pressupost de la Universitat de València (article 3.b de la Llei 2/2003).
  
- Conèixer, amb caràcter previ a la seua aprovació per l'òrgan que corresponga, el pressupost anual de les entitats que depenguen de la Universitat de València i d'aquelles en què la Universitat tinga participació majoritària en el seu capital o fons patrimonial equivalent, i formular propostes sobre això (article 3.c de la Llei 2/2003).
  
- Aprovar, a proposta del Consell de Govern, la relació de llocs de treball del personal d'administració i serveis de la Universitat de València i les seues modificacions (article 3.f de la Llei 2/2003).
  
- Supervisar les funcions ordinàries de control intern dels comptes de la Universitat de València (article 3.i de la Llei 2/2003).
  
- Fixar les taxes acadèmiques i la resta de drets corresponents als estudis que no impliquen l'expedició de títols oficials, els preus públics per la prestació de serveis no acadèmics per part de la universitat o per l'ús o la cessió d'instal·lacions universitàries, així com determinar el règim retributiu del professorat que impartisca seminaris, cursos i ensenyaments no conduents a l'obtenció d'un títol universitari oficial (article 3.k de la Llei 2/2003).
  
- Informar, amb caràcter previ, sobre els convenis no inclosos en l'apartat anterior, que ha de subscriure la Universitat de València, dels quals es deriven obligacions econòmiques (article 3.m de la Llei 2/2003).
  
- Coordinar i supervisar la concessió de les ajudes socials finançades a càrrec dels recursos de la Universitat de València que es destinen al seu personal (article 3.p de la Llei 2/2003).
  
- Autoritzar l'òrgan competent, prèvia proposta motivada d'aquest, per a adquirir béns immobles, alienar o disposar dels béns patrimonials de la Universitat de València i dels béns mobles d'extraordinari valor, i d'aquells que s'afecten al compliment dels seus fins, així com per a desafectar els béns de domini públic (article 3.s, primer incís, de la Llei 2/2003).
  
- Aprovar, a proposta del Consell de Govern, els reglaments interns que regulen, en el marc de la normativa de contractació i de patrimoni aplicable a l'administració de la Generalitat, la gestió contractual i patrimonial de la universitat (article 3.t de la Llei 2/2003).
  
- Autoritzar la utilització del procediment negociat sense publicitat per a l'adquisició de béns d'equip afectes a la investigació (article 4.h de la Llei 2/2003).
  
- Proposar al Consell de Govern el seu propi pressupost per incloure'ls en el Pressupost de la Universitat de València (article 22.1 de la Llei 2/2003).
  
Comissió d'Assumptes Acadèmics
  
- Ser informat pel Consell de Govern de la plantilla de personal sobre la relació de llocs de treball del personal docent i investigador de la Universitat de València, com també de les seues modificacions (article 3.h de la Llei 2/2003).
  
- Ser informat periòdicament sobre tots els contractes que es realitzen d'acord amb l'article 83 de la Llei orgànica 6/2001, d'universitats (article 3.l de la Llei 2/2003).
  
- Promoure la participació de professionals i sectors socials en l'elaboració i la reforma del contingut dels plans d'estudi, i informar sobre la valoració econòmica dels plans d'estudi que la Universitat de València pose en coneixement de la Generalitat, als efectes establerts en l'article 35.2 de la Llei orgànica 6/2001, d'universitats (article 4.d de la Llei 2/2003).
  
- Tramitar les reclamacions que se li presenten, relatives al funcionament dels serveis universitaris quan tinguen per objecte assumptes la supervisió dels quals corresponga al Consell Social, i poder sol·licitar al rector o, si escau, a l'administració, la realització de les actuacions que corresponguen (article 4.g de la Llei 2/2003).
  
- Formular suggeriments i propostes al Consell de Govern de la Universitat de València tendents a millorar el funcionament de les activitats universitàries i, a aquest efecte, demanar la realització d'auditories o sol·licitar informes i inspeccions dels òrgans competents per avaluar la qualitat i el rendiment dels serveis universitaris, incloent-hi la docència (article 4.i de la Llei 2/2003).
  
- Informar, amb caràcter previ a la remissió al Consell de la Generalitat per a la seua aprovació, sobre els projectes de concert de col·laboració entre la Universitat de València i les institucions sanitàries (article 4.k de la Llei 2/2003).
  
- Conèixer els informes d'avaluació de la qualitat de la Universitat de València, dels seus centres i les titulacions que a aquest efecte emeta l'Agència Nacional d'Avaluació de la Qualitat i Acreditació, i els de la Comissió Valenciana d'Acreditació i Avaluació de la Qualitat en el Sistema Universitari Valencià (article 4.o de la Llei 2/2003).
  
- Distribuir entre els departaments de la Universitat de València les «beques-col·laboració» que se li concedisquen, quan aquesta distribució s'encomane al Consell Social.
  
Comissió de Relacions amb la Societat
  
- Promoure l'establiment de convenis entre la Universitat de València i les entitats públiques i privades orientats a completar la formació dels estudiants i facilitar-ne l'ocupació (article 4.e de la Llei 2/2003).
  
- Impulsar i, si escau, coordinar amb les associacions corresponents les actuacions destinades a establir relacions entre la Universitat de València i els seus antics estudiants (article 4.f de la Llei 2/2003).
  
- Promoure vincles de col·laboració mútua entre la Universitat de València i les institucions i les entitats socials representatives (article 4.r de la Llei 2/2003).
  
- Establir programes per facilitar la inserció professional dels titulats universitaris (article 4.s de la Llei 2/2003).
  
- Realitzar estudis sobre matèries de la seua competència i, especialment, sobre l'adequació de l'oferta de titulacions i els continguts dels plans d'estudis de la Universitat de València a les necessitats socials (article 4.t de la Llei 2/2003).
  
- Promoure orientacions de l'activitat universitària adequades a les demandes del mercat laboral (article 4.u de la Llei 2/2003).
  
- Promoure la creació de convenis entre la Universitat de València i les entitats públiques i privades, orientades a especialitzar la formació dels estudiants i a facilitar-ne la incorporació al món laboral (article 4.v de la Llei 2/2003).
  
- Estimular l'activitat investigadora de la Universitat de València i, en especial, promoure la vinculada als sectors productius del seu entorn, tot propiciant projectes de recerca i desenvolupament (article 4.w de la Llei 2/2003).
  
- Impulsar les activitats que permeten un acostament de l'alumnat de la Universitat de València a les demandes de treball per afavorir-ne la inserció professional (article 4.i de la Llei 2/2003).
  
- Promoure la realització d'estudis sobre la situació laboral dels titulats de la Universitat de València i la demanda socials dels nous ensenyaments (article 4.z de la Llei 2/2003).
  
2. Delegar en el rector de la Universitat de València:
  
- Les transferències de crèdit entre els diversos articles d'un mateix capítol.
  
- Les transferències de crèdit entre els diversos capítols d'operacions corrents o de capital.
  
3. Delegar en el gerent de la Universitat de València:
  
- La incorporació al Pressupost de la Universitat de València dels ingressos no previstos, obtinguts durant el mateix exercici, i destinats a una finalitat específica.
  
- La incorporació al Pressupost de la Universitat de València dels romanents específics de crèdit obtinguts de la liquidació de l'exercici anterior.
  
4. Pel que fa a l'execució de les competències delegades en els punts 2 i 3 d'aquest acord, es donarà, amb caràcter semestral, àmplia informació al Consell de Govern de la Universitat de València i al Ple del Consell Social.
  
De conformitat amb allò que disposa l'art. 13 de la Llei de règim jurídic de les administracions públiques i de procediment administratiu comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.
  
En cap cas no es podran delegar les atribucions que es tinguen al seu torn per delegació continguda en aquesta resolució.
  
De conformitat amb allò que assenyala l'art. 13 de la Llei de règim jurídic de les administracions públiques i del procediment administratiu comú, aquesta resolució es publicarà en el Diari Oficial de la Generalitat Valenciana.
  
Aquesta delegació deroga qualsevol altra delegació de les competències atribuïdes que s'hagués efectuat anteriorment, bé en aquests mateixos òrgans o en uns altres distints.